ነቲ ጎንጺ ስዒቡ፡ ዝግባእ ግብረ መልሲ ከም ዘይተዋህበ ካብ ፈለማ እዩ ተገሊጹ። ማሕበረሰብ ዓለም ዕሽሽ ከምዝበሎ፡ ቀይሕ መስቀል ኣብ ወርሒ ሓምለ ሓቢሩ ነይሩ። እቶም ተመዛበልቲ ኣብ ኣብያተ ትምህርቲ፣ ኣብያተ ጽሕፈት፣ ኣብያተ ክርስትያን ኣብ ባይታ ከም ዝድቅሱን ክዳውንቲ እውን ከም ዘይብሎም'ዩ ተገሊጹ ነይሩ። ሎሚ ቅነ ድማ ብፍላይ እቲ ቅልውላው ተጋዲዱ፡ እቶም ተመዛበልቲ ንሞትን ሕማምን ከም ዝተቓልዑ ኣብ መራኸብቲ ሓፋሽን ማሕበራዊ ሚድያን ይግለጽ ኣሎ። ሬድዮ ጀርመን ሰለስተ ሰባት ኣብ መዓልቲ ከም ዝሞቱ ክሕብር ከሎ ዘጋርድያን ድማ እቶም ተመዛበልቲ 'ናብ ቦትኦም ምእንቲ ክምለሱ' ብዝብል መንግስቲ ነቲ ሰብኣዊ ሓገዝ ከም ዘቋረጸ ሓቢሩ። እዚ ድማ ንምብኣስ እቲ ቅልውላው ምኽንያት ከም ዝኾነ እዩ ክግለጽ ቀንዩ። መንግስቲ ንምንታይ ይንቀፍ ኣሎ?
